LOODI meeya wa Kampala Hajji Erias Lukwago leka ab’e Mmengo kubasiikuulira fitina. Ab’e Mmengo tebannabaako kintu kyonna kye bakola oba kye boogera ekiraga nti tebaasiimye mukolo ogw’okuggulawo akatale k’e Wandegeya akaggya okukolebwa.
Lukwago yategeezezza abamawulire nti ekyamugaanyi okwetaba ku mukolo ogw’okuggulawo akatale k’e Wandegeya pulezidenti Museveni gwe yakoze, lwakuba akatale ako kazimbiddwa ku ttaka lya Kabaka, ng’ate enteeseganya ez’okuddizza Kabaka ettaka lye, ng’endagaano y’ebyaffe bw’egamba, tezinnaggwa.
Mmengo talina nnyiike yonna ku by’enteeseganya ezo era kirabika nti azeetegekedde bulungi. Ate Katikkiro Mayiga akidding’anye lunye ng’abatadde ku ttaka lya Kabaka emirimu egy’enkulaakulana bwe bataggya kugobaganyizibwa okujjako okutereeza eby’enkolagana.
Endagaano y’ebyaffe eyogerwako egenze okukolebwa nga akatale k’e Wandegeya KCCA emaze okukazimba kasigadde kuggulwawo na kuyingirwa. Awo nno Loodi meeya Lukwago bw’asalawo obuteetaba ku mukolo ogwo, ayogera ku mbiranye gy’alimu ne Dayirekita Jennifer Musisi, sso si ebyo ate okubiyingizaamu Mmengo.
Sso ng’ate Lukwago akimanyi bulungi nti ‘Anaakugoba ku nswa nti tolya omulalu’ Abo abamuvuganya era abatamwagaliza birungi, bakimanyi nti abantu z’enswa ze kubanga be bamulonda ku bululu obwamutuusa ku bwa Loodi meeya bwa Kampala.
Kati abalabe ba Lukwago baagala okumugoba ku nswa nga bamugamba nti ‘Tolya mulalu’ nga bamuggya ku mirimu gy’enkulaakulana y’abantu abaamulonda ng’egyo egy’akatale k’e Wandegeya akagguddwaawo.
Wo ayi Mzee Zedde ng’alabye ennaku ne Lukwago we!
Teebereza Jennifer bwe yategese ebbinu ery’okukumba n’okuzinira mu nguudo z’ekibuga, eryasombodde abantu, ate ye Loodi meeya eyalikulembedde emikolo egyo mu kibuga kye, musajja wa Kabaka baamusindikidde poliisi n’emusibira mu maka ge ne bamugoba ku nswa!
Ate kati bwe gutuuse ku kuggulawo akatale akaggya ak’e Wandegeya, akamu ku obwo bwalwaniridde ennyo, musajjawattu era bamuleeseemu amawaggali aga ‘nze Sseeguya’ omukolo n’aguzira nga bamugamba nti ‘tolya omulalu’
Abalina omwoyo ogwa fitina ogugoba bannammwe ku nswa mmwe muzeeriire, temugenda kuzuukira. Sibalimbamu n’akatono kokka!
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn